Pranešimas žiniasklaidai

2025 m. birželio 16 d.

**Greta aplinkosaugos uždavinių, „Maxima“ nuosekliai didina paramą bendruomenėms, vaikams, žmonėms patiriantiems nepriteklių – pernai skyrė 3,3 mln. Eur**

**Lietuviškas prekybos tinklas „Maxima“ skirtingiems bendruomenių ir paramos projektams bei socialinėms iniciatyvoms pernai skyrė 3,3 mln. Eur – nuo skatinamųjų stipendijų gabiems Lietuvos moksleiviams, partnerystės su organizacijomis, kurios rūpinasi vaikų sveikata ir gerove, iki vietos bendruomenių iniciatyvų finansavimo ir maisto aukojimo socialiai pažeidžiamiems žmonėms. Ataskaitiniais finansiniais metais paramos ir labdaros organizacijoms bendrovė paaukojo 45 proc. daugiau maisto nei pernai.**

„Pristatytoje tvarumo ataskaitoje už praėjusius metus, daugiausiai dėmesio skiriama mūsų tvarumo uždaviniams ir kryptingiems veiksmams tose srityse, kuriose darome didžiausią poveikį aplinkai ir suinteresuotosioms šalims - nuo klimato kaitos švelninimo, maisto atliekų mažinimo iki pakuočių perdirbamumo didinimo ir darbuotojų gerovės užtikrinimo. Mūsų tvarumo kryptys apima tiek atsakingą poveikio aplinkai mažinimą, tiek nuoseklų rūpestį žmonėmis – darbuotojais ir mus supančiomis bendruomenėmis. Esame verslas, kurį kasdien kuria ir puoselėja daugiau nei 11 tūkst. darbuotojų komanda – natūralu, jog jaučiame empatiją, prasmę puoselėti žmogišką ryšį ir betarpiškai palaikyti tuos, kurie yra arčiausiai mūsų. Todėl paramos ir motyvavimo projektai yra neatsiejama mūsų veiklos, o kartu ir tvarumo darbotvarkės dalis, kuriai pernai skyrėme 3,3 mln. Eur“, – kalba Asta Šidlauskaitė, prekybos tinklo „Maxima“ Tvarumo skyriaus vadovė.

Didžioji dalis minėtos paramos skirta palaikyti bendruomenes ir prisidėti sprendžiant maisto švaistymo bei socialinės nelygybės problemas. „Maxima“ tęsė bendradarbiavimą su „Maisto banku“ bei kitomis paramos ir labdaros organizacijomis, kurioms pernai perdavė 45 proc. daugiau maisto nei ankstesniais metais.

„Tai tikrai reikšmingas pokytis, į kurį investavome daug pastangų – į maisto atidavimo procesą įtraukėme visas 240 „Maxima“ parduotuvių visoje Lietuvoje, kurios kasdien surenka ir atiduoda maistą vietinėms bendruomenėms“, – pabrėžia A. Šidlauskaitė.

**Maistas aukojamas iš viso asortimento**

Pernai, įsigaliojus naujai tvarkai, leidžiančiai prekiauti pasibaigusio galiojimo, bet dar tinkamais vartoti maisto produktais, prekybos tinklas „Maxima“ apsisprendė jais neprekiauti, bet nuosekliai puoselėti ilgametę draugystę su įvairiomis paramos ir labdaros organizacijomis bei padėti joms pasirūpinti dar didesniu skaičiumi nepritekliuje gyvenančių žmonių.

„Keletą metų palaipsniui plėtėme „Maxima“ parduotuvių skaičių, atiduodančių maistą paramos ir labdaros organizacijoms, o pernai įvyko didelis pokytis – šis procesas galutinai sustyguotas visame mūsų tinkle: kiekvienoje parduotuvėje yra atsakingas darbuotojas, patvirtintos taisyklės, išskirtos saugos reikalavimus atitinkančios sandėliavimo zonos, parama partneriams perduodama kasdien ir yra sukurta paramos monitoringo sistema. Tai lėmė ne tik ženklų aukojamo maisto kiekio padidėjimą, bet ir tai, kad socialiai remtinus žmones pasiekia maistas iš viso mūsų asortimento. Dabar operatyviai ir saugiai galime perduoti ne tik ilgesnio galiojimo produktus, duonos gaminius, vaisius ir daržoves, bet ir trumpo galiojimo šviežią maistą“, – pasakoja A. Šidlauskaitė.

Prekybos tinklas „Maxima“ bendruomenes aktyviai remia ir finansuodamas jų idėjas, kaip pagerinti supančią aplinką bei gyvenimo kokybę. Daugiau nei 10 metų gyvuojantis socialinis konkursas „Mes – bendruomenė“ padėjo įgyvendinti virš 100 pačių vietos bendruomenių sukurtų ir joms svarbių projektų. Kiekvienam iš jų „Maxima“ skyrė iki 10 tūkst. Eur finansavimą – praėjusiais metais 16 bendruomenių parengtų projektų pasidalino 130 tūkst. Eur „Maximos“ skirtą paramos fondą.

**Vaikų palaikymas – nuo stipendijų iki švietimo apie psichotropines medžiagas**

Aiški, ilgametė prekybos tinklo „Maxima“ paramos kryptis yra vaikų sveikata ir švietimas, partnerystė su bendruomenėmis bei nevyriausybinėmis organizacijomis, kurios rūpinasi vaikais. Jau 22-ejus metus iš eilės „Maxima“ finansiškai remia ir skatina talentingus vaikus, skirdama „Lietuvos Maximalistų“ stipendijas – praėjusiais metais bendrovė joms skyrė 120 tūkst. Eur. Prekybos tinklas „Maxima“ 10 metų atsakingai globoja paramos projektą „Ankstukai“, kuris rūpinasi anksčiau laiko gimusiais vaikais ir jų šeimomis. Daugiau nei šimtui šeimų, auginančių mažylius su negalia, „Maxima“ drauge su partneriais „Premia KPC“ ir Lietuvos jūrų muziejumi suteikė galimybę nemokamai apsilankyti delfinų terapijos programose.

„Investuodami į įvairias iniciatyvas, skirtas vaikų bei jaunimo švietimui, sveikatai, nebijome ir nepatogių temų – pernai pavasarį „Maxima“ tapo pagrindiniu rėmėju „Laisvės TV X“ projekto „Nebesvaik“, kuris atkreipė dėmesį į jaunimo psichoaktyvių medžiagų vartojimo problemą. Šios labai aktualios iniciatyvos kūrėjai beveik metus nerado partnerių, nes temos kontraversiškumas daugelį atbaidė – džiaugiamės, kad iniciatyvos sumanytojai kreipėsi į mus ir sukūrė įtraukiančio šviečiamojo turinio, galinčio išgelbėti ne vieną likimą“, – teigia A. Šidlauskaitė.

**Platesni įpareigojimai verslo bendruomenei**

Naujausioje tvarumo ataskaitoje apžvelgti svarbiausi tvarumo uždaviniai bei jų įgyvendinimas aplinkosaugos, valdysenos ir socialinėje srityse, o kartu ir platesnės verslo bendruomenės įtraukimas į pokyčių procesą.

„Atsakingai rinkdamiesi partnerius visoje tiekimo grandinėje, vadovaujamės aukštais verslo etikos standartais, siekdami kurti teigiamą pokytį aplinkosaugos ir socialinėje srityse. Mūsų tiesioginiai ir netiesioginiai tiekėjai yra svarbūs partneriai tvarios veiklos kontekste, todėl dar 2020 m. buvo priimtas „Tiekėjų elgesio kodeksas“, kuriame nustatytos pagrindinės tiekėjams taikomos veiklos gairės.

Praėjusių metų pabaigoje prekybos tinklas „Maxima“ atnaujino „Tiekėjų elgesio kodeksą“ – šalia žmogaus ir darbo teisių užtikrinimo, verslo etikos standartų tiekimo grandinėje, įtrauktos papildomos nuostatos dėl klimato kaitos valdymo tiekimo grandinėje ir reikalavimai atitikti Europos Sąjungos reglamento dėl miškų naikinimo prevencijos nuostatas.

„Tiekėjus skatiname iki 2026 m. pabaigos išsikelti mokslu grįstus šiltnamio efektą skatinančių dujų mažinimo tikslus, atitinkančius Paryžiaus susitarimo siekį, kad pasaulinės temperatūros kilimas neviršytų 1,5 °C. Na, o šių metų pabaigoje bus pradėtas taikyti „Miškų naikinimo prevencijos reglamentas“, kuris turės rimtą poveikį visai tiekimo grandinei ir biržos prekėms – kavai, kakavai, galvijams, medienai, kaučiukui, alyvpalmių aliejui, sojoms – bei iš jų gaminamiems produktams“, – teigia „Maxima“ Tvarumo skyriaus vadovė A. Šidlauskaitė.

Su naujausia tvarumo ataskaita galite susipažinti [ČIA](https://maxima.lt/media/1/tvarumo-ataskaita-2024.pdf).

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir kruopščiai atrinktas pasirinkimas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maximos“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

*Daugiau informacijos:*

***El. paštas******komunikacija@maxima.lt***